b'\n_START_ARTICLE_\nPlavi orkestar\n_START_SECTION_\nZgodovina\n_START_PARAGRAPH_\nPlavi orkestar je nastal v Sarajevu, pomembnem kulturnem centru Jugoslavije, ki je zaznamoval jugoslovanski rock in sodobno kulturo Jugoslavije nasploh. V zgodnjih osemdesetih letih je v atmosferi dominantnih sarajevskih glasbenih skupin Bijelo dugme, Indexi ter vedno bolj Zabranjeno pu\xc5\xa1enje najstnik Sa\xc5\xa1a Lo\xc5\xa1i\xc4\x87 ustanovil skupino \xc5\xa0evin orkestar, ki je radijski uredniki zaradi imena niso uvr\xc5\xa1\xc4\x8dali v glasbeni program. Ime je bilo zato spremenjeno v Plavi orkestar, glasbeno ustvarjanje je napredovalo, leta 1983 so pevec Lo\xc5\xa1i\xc4\x87 in brata Admir ter Samir \xc4\x86eremida z improviziranimi instrumenti za\xc4\x8deli igrati svoje pesmi v kleti sarajevske Leninove ulice. Lo\xc5\xa1i\xc4\x87a je v tistem \xc4\x8dasu navdu\xc5\xa1evala glasba Sex Pistols in ostalih punk skupin, a Plavi orkestar kljub temu ni zaigral podobnih melodij in besedil. Skupina je glasbo na svojih koncertih za\xc4\x8dinila z inovativnimi pristopi, pevec je na odru namesto alkohola pil mleko, po odru pa so hodile koko\xc5\xa1i in krave._NEWLINE_Prva plo\xc5\xa1\xc4\x8da Soldatski bal je bila navdihnjena po Lo\xc5\xa1i\xc4\x87evih izku\xc5\xa1njah slu\xc5\xbeenja voja\xc5\xa1kega roka v JLA, posneta v zagreb\xc5\xa1kem SIM studiu in izdana v letu 1985, prodanih je bilo 500 tiso\xc4\x8d izvodov. Slede\xc4\x8da plo\xc5\xa1\xc4\x8da Smrt fa\xc5\xa1izmu (1986) je bila v primerjavi s prvo nekoliko manj uspe\xc5\xa1na - tudi zaradi politi\xc4\x8dno sporne vsebine skladbe Fa\xc5\xa1ista nemoj biti ti -, a je kljub temu ponudila nekatere uspe\xc5\xa1nice. Tri leta zatem je zopet sledil velik vzpon priljubljenosti s plo\xc5\xa1\xc4\x8do Sunce na prozoru. Vzpon albuma Simpatija je bil izjalovljen v vojni vihri._NEWLINE_Vojne ob razpadu Jugoslavije so prekinile sodelovanje \xc4\x8dlanov skupine, pevec Lo\xc5\xa1i\xc4\x87 se je preselil v Ljubljano, kitarist Mladen Pavi\xc4\x8di\xc4\x87 v Kanado, brata \xc4\x86eramida sta skupaj z branilci Sarajeva pre\xc5\xbeivljala \xc4\x8das vojne v strelskih jarkih nad mestom. Ne glede na to je v povojnem obdobju skupina uspela napraviti novo plo\xc5\xa1\xc4\x8do, Longplay (1998), ki je bila najbolje prodajana plo\xc5\xa1\xc4\x8da skupine, leto zatem \xc5\xa1e Infinity._NEWLINE_V slede\xc4\x8dem obdobju skupina ni glasbeno ustvarjala, a preko radijskih postaj in splo\xc5\xa1ne prepoznavnosti dalje zdru\xc5\xbeevala kulturni prostor nekdanje Jugoslavije, kot je izjavil Sa\xc5\xa1a Lo\xc5\xa1i\xc4\x87 v intervjuju za tednik Mladina: "Verjetno smo neke vrste nezavedno te regije. Tako kot \xc4\x8devap\xc4\x8di\xc4\x8di ali sladoled. Dru\xc5\xbebeni sistemi se vzpenjajo in padajo, Plavi orkestar pa nekako ostaja." Od leta 2009 dalje je ponovno zdru\xc5\xbeeni Plavi orkestar nastopil na uspe\xc5\xa1nih koncertih v prostoru nekdanje Jugoslavije, leta 2012 je izdal album Sedam.'